<classify> Mkutano huo uliofanyika kwenye Ukumbi wa Bwalo la Polisi jijini Tanga ulihudhuriwa na wanachama zaidi ya 92.Akizungumzia mkutano huo katika mahojiano yake na gazeti hili, Ofisa Habari wa Coastal Union, Oscar Assenga alisema mkutano huo ulifanyika katika mazingira salama na kila mwanachama alipata wasaa wa kuelezea kero na mapendekezo yake kuhusu klabu hiyo.Assenga alisema wanachama wamekubaliana kuwa Uchaguzi Mkuu wa Klabu hiyo utafanyika Julai mwaka huu, lakini hata hivyo hawakupanga tarehe rasmi.Mkutano umemalizika kwa mafanikio makubwa na umeenda vyema huku kila mwanachama akiwa amepewa nafasi ya kuuliza maswali pamoja na kutoa michango yao ya mawazo, alisema msemaji huyo.Aliongeza kuwa, kwa sasa wanachama wapo katika hali ya amani kwa kuwa walichokuwa wakihitaji wameshapewa na wanatakiwa kuungana na wenzao kwa ajili ya kuendeleza klabu hiyo.Mkutano huo umefanyika kutokana na shinikizo kutoka kwa Shirikisho la Soka Tanzania TFF ambapo Katibu Mkuu wake, Mwesigwa Selestine aliiandikia barua Klabu ya Coastal Union akiiagiza klabu hiyo kuitisha Mkutano Mkuu wa Dharura wa Wanachama ufanyike jana.  <topic>: michezo 